”Asetelmat eduskuntavaaleissa Vasemmistoliiton näkökulmasta hyvät” - Jarkko Ilosen vaalikampanja käynnistyi - Kaupunkilehti Karkkilalainen
by Eero Kulla · Published tammikuu 16, 2019 · Updated tammikuu 16, 2019
Vasemmistoliiton karkkilalainen eduskuntavaaliehdokas Jarkko Ilonen käynnisti vaalikampanjansa torstaina Lounaskahvila Pihvissä & Pullassa. Tilaisuuteen tuli mukavasti ihmisiä keskustelemaan vaaliasetelmista. Eduskuntavaalien tulos on erittäin merkittävä, sillä näissä vaaleissa ratkaistaan millä tavalla Suomea tulevaisuudessa rakennetaan. Ilonen nosti omiksi pääteemoikseen työn murroksen ja nuorten syrjäytymisen ehkäisyn. Lisäksi yksi vaalien suurista teemoista yleisellä tasolla on Ilosen mukaan ilmastonmuutos ja se, millaisia toimenpiteitä sen hallitsemiseksi tehdään.
– Ratkaisut vaikuttavat pitkälle tulevaisuuteen, ja tulevia vaaleja onkin kutsuttu myös ilmastovaaleiksi. Muita päivänpolttavia asioita ovat sosiaaliturvan järjestäminen sekä sote- ja maakuntauudistus.
– Minulla on vahva tausta ammattiyhdistysliikkeessä, ja olen myös Uudenmaan maakuntahallituksessa. Luottamustehtävieni kautta olen saanut runsaasti tietoa ja kokemusta mahdollisiin tuleviin haasteisiin kansanedustajana, totesi Ilonen.
– Vasemmistoliitto on pitänyt kyseisiä teemoja esillä jo pitemmän aikaa ja se näkyy myös nousseina kannatuslukemina. Luvassa ovat siis mielenkiintoiset vaalit.
Ilonen kertoi kiinnostuneensa politiikasta ja vaikuttamisesta 17-vuotiaana historianopettajansa innoittamana. Ennen Vasemmistoliittoa hän vaikutti jonkin aikaa SDP:ssä.
Karkkilan lisäksi Ilosella on suunnitelmissa kiertää myös muualla tekemässä kampanjatyötä.
– Vaalipiiri on koko Uusimaa ja onkin selvää, että eduskuntaan pääsemiseksi tarvitaan karkkilalaisten lisäksi ääniä myös muualta. Kampanjaan käytettävästä ajasta menee varmaankin noin puolet muissa kunnissa. Tähtäimessä ovat erityisesti pääkaupunkiseudun kasvukeskukset, ja kierrettyä tulee toki myös lähikunnissa Vihdissä ja Lohjalla, Ilonen sanoi.
Jarkko Ilonen toivoo yhteydenottoja ja keskustelua vaalien teemoista kaikilta kansalaisilta. Myös tukiryhmään ovat vapaaehtoiset tervetulleita.
– Haluaisin herätellä ihmisiä keskustelemaan esille nostamistani asioista ja myös haastamaan niitä. Ihmisten mielikuvissa puoluetta ovat usein painaneet hieman liikaakin historia ja vanha maine. Tahtoisin tuoda Vasemmistoliiton viestin tähän päivään, visioi Ilonen.
Vaalikampanjan osana Jarkko Ilosen tukiryhmä järjestää keväällä kaikille avoimen tilaisuuden, jonne jokainen voi tulla ilmaisemaan mielipiteensä ja osallistua ihan konkretian tasolla vaaliteemojen ja muidenkin pinnalla olevien asioiden käsittelyyn.
Tags: EduskuntavaaliehdokkaatJarkko IlonenVasemmistoliitto
Next story Toivike – Karkkilan talvinen luonto kauneimmillaan
Previous story Laulava kirvesmies eduskuntaan – Mika Tallgren avasi vaalikampanjansa